Tih godina osnovano je nekoliko salona, koji će svoj renome održati do Drugog svetskog rata. Vojislav Ercegovac je svoj prvi salon otvorio 1927. godine, u ulici kralja Ferdinanda 19 ( Ercegovac je počeo kao trgovački putnik, 1918.godine radeći za Milivoja Popova). Vremenom će otvoriti još četiri salona u Beogradu i po jedan u Nišu i Skoplju. Kod njega je bilo zaposleno četrdeset radnica i dva trgovačka putnika (jedan je iz inostransva i zemlje nabavljao repromaterijal, a drugi je letnju i zimsku kolekciju predstavljao po jugoslovenskim gradovima i primao porudžbine). Salon na Terazijama broj 40, otvoren 1932. godine, jedini je međuratni modisterijski salon koji i danas uspešno radi.